Mauritius, Dei permissione Sancti Benedicti Floriacensi humilis minister, universis ad quos presens scriptum pervenerit salutem in Domino. Noverit universitas vestra quod nos, diligentes nostre promotionem ecclesie, conventui nostro dedimus et concessimus totam decimam medietarie sue de Brayo quam emerunt a Stephano Marescaullo, tam in bladis quam in vinis et rebus aliis in perpetuum possidendam. Dilectus vero filius in Domino Nicolaus de Evra, voluntate nostra et assensu, jamdicto conventui dedit et concessit mediam partem quam habebat in predicta medietaria quam de proprietate sua emerat cum conventu, ut inde mereretur peccatorum suorum assequi veniam et in nostra ecclesia annuatim suum anniversarium solempniter celebretur. Hanc vero donationem omnibus fratribus astantibus in capitulo voluimus et concessimus et sigilli nostri caractere fecimus roborari. Preterea, ad petitionem dilectorum fratrum, illos vinculis excommunicationis astrinximus qui hoc vellent infringere vel temptarent ausu temerario violare. Actum anno gratie millesimo ducentesimo undecimo, mense maio.